b"\n_START_ARTICLE_\nUfici\xc5\xb3 galerija\n_START_PARAGRAPH_\nUfici\xc5\xb3 galerija (it. Galleria degli Uffizi)\xc2\xa0\xe2\x80\x93 vienas seniausi\xc5\xb3 ir garsiausi\xc5\xb3 pasaulio meno muziej\xc5\xb3, esantis Florencijoje, Italijoje. Sutrumpintai \xe2\x88\x92 Uficiai._NEWLINE_Galerijos kolekcijoje yra vieni \xc5\xbeymiausi\xc5\xb3 paveiksl\xc5\xb3 meno istorijoje, kaip S. Boti\xc4\x8delio \xe2\x80\x9eVeneros gimimas\xe2\x80\x9c, L. da Vin\xc4\x8dio \xe2\x80\x9eGeroji naujiena\xe2\x80\x9c ir daugelis kit\xc5\xb3.\n_START_SECTION_\nIstorija\n_START_PARAGRAPH_\nPastatas buvo prad\xc4\x97tas statyti 1560\xc2\xa0m. Giorgio Vasari pagal Medi\xc4\x8di\xc5\xb3 gimin\xc4\x97s Toskanos kunigaik\xc5\xa1\xc4\x8dio Cosimo I de' Medici u\xc5\xbesakym\xc4\x85. Pagal Giorgio Vasari (kuris mir\xc4\x97 1574\xc2\xa0m.) br\xc4\x97\xc5\xbeinius statybas t\xc4\x99s\xc4\x97 Alfonso Parigi ir Bernardo Buontalenti. Pasagos formos pastatas baigtas 1581\xc2\xa0m. ir pasi\xc5\xbeym\xc4\x97jo ypa\xc4\x8d ilgu vidiniu kiemu, kuris atsiveria \xc4\xaf Arno up\xc4\x99._NEWLINE_I\xc5\xa1 prad\xc5\xbei\xc5\xb3 pastate \xc4\xafsik\xc5\xabr\xc4\x97 valstyb\xc4\x97s administracijos valdininkai (i\xc5\xa1 to kilo pavadinimas: lot. Uffizi 'ra\xc5\xa1tin\xc4\x97, kontora'), tribunolas, archyvas ir netgi teatras. Tik ma\xc5\xbea dalis, vad. Ufici\xc5\xb3 trib\xc5\xabna, buvo skirta Medi\xc4\x8di\xc5\xb3 \xc5\xa1eimos meno kolekcijai. Ilgainiui galerijai buvo skiriama vis daugiau vietos, pakol visas pastatas nevirto vienu muziejumi. I\xc5\xa1mirus Medi\xc4\x8di\xc5\xb3 \xc5\xa1eimai (vyri\xc5\xa1kajai linijai) 1737\xc2\xa0m. pagal susitarim\xc4\x85 su paveld\xc4\x97tojais pastatas ir meno kolekcija atiteko valstybei ir 1769\xc2\xa0m. muziejus atidarytas vie\xc5\xa1am lankymui._NEWLINE_XIX a. pirmoje pus\xc4\x97je pastatytos \xc5\xbeymi\xc5\xb3 Florencijos miesto veik\xc4\x97j\xc5\xb3 skulpt\xc5\xabros portike dar pagal original\xc5\xb3 Giorgio Vasari sumanym\xc4\x85. Muziejui priklauso riboto lankymo \xe2\x80\x9eVazario koridorius\xe2\x80\x9c\xc2\xa0\xe2\x80\x93 u\xc5\xbedaro tipo tiltas-koridorius, suprojektuotas Giorgio Vasari 1565\xc2\xa0m. tam, kad sujungti kunigaik\xc5\xa1\xc4\x8dio rezidencijas Vekjo ir Piti r\xc5\xabmus. \xe2\x80\x9eVazario koridorius\xe2\x80\x9c kerta dalimi Ufici\xc5\xb3 galerij\xc4\x85 ir eina per Arno up\xc4\x99 Piti r\xc5\xabm\xc5\xb3 link._NEWLINE_1993\xc2\xa0m. \xc5\xa1alia pastato sprogo automobilyje bomba, kuri dalinai apgadino sienas. \xc5\xbduvo 5 \xc5\xbemon\xc4\x97s. Beveik ai\xc5\xa1ku, kad tai buvo mafijos i\xc5\xa1puolis d\xc4\x97l tuo metu suaktyv\xc4\x97jusios Italijos policijos antimafijini\xc5\xb3 veiksm\xc5\xb3._NEWLINE_Nuo 2006\xc2\xa0m. vykdomas Ufici\xc5\xb3 galerijos prapl\xc4\x97timo projektas, kurio tikslas prapl\xc4\x97sti meno ekspozicijos plot\xc4\x85 nuo 6 000 iki 13 000\xc2\xa0m\xc2\xb2. 2008\xc2\xa0m. duomenimis galerij\xc4\x85 aplank\xc4\x97 vir\xc5\xa1 1,5 mln. lankytoj\xc5\xb3."